Na Županijskom sudu u Zagrebu nastavljeno je suđenje Ivi Sanaderu i ostalima u aferi Fimi media. Prvi je na klupu za svjedoke sjeo Boško Matković, šef Zračne luke Zagreb od 2003. do 2009. godine.

S Nevenkom Jurak i Mladenom Barišićem upoznao ga je resorni ministar Kalmeta. S Jurak je dogovoren manji posao s oglasima u Zračnoj luci, a probleme je Matkoviću stvarao Barišić.

Tražio je od njega da na mjesto direktora prometa postavi Ivanu Akmadžić koja je radila na check-inu. Dali su mu rok od 24 sata.

Matković je to isprva odbio jer je ta pozicija jedna od najbitnijih u radu Zračne luke Zagreb.

– Na tom su mjestu najiskusniji ljudi jer je riječ o sigurnosti ljudi pa smo vodili računa da postavimo iskusne i kompetentne osobe – objasnio je.

No Barišić je kazao da se "svi slažu da je vrijeme da se imenuje ta osoba", da je to naredio Sanader i da dalje nemaju o čemu razgovarati.

I sama Akmadžić, koja je na mjestu direktorice prometa i dandanas, stvarala je Matkoviću probleme, a kad je vidio da je Kalmeta podređen u odnosu na Barišića, popustio je.

– Dao sam joj sobu i stavio je u poziciju čekanja, no bila je bahata. Tražila je telefon i auto. Dao sam joj mobitel, no ona je htjela 098 a ne 099 jer su 098 imali svi direktori. Tražila je i Passat jer su svi direktori vozili te aute. Morali smo uzeti rent a car....

Auto je nabavljen tek kad ga je nazvao Barišić koji se derao, pitao zna li on s kim ima posla...

– Tad se meni počelo ozbiljno prijetiti da ja nisam svjestan da me se može smijeniti. Rekao sam mu neka me smijeni ako može, da je on direktor Carine, a ja Zračne luke i da ne vidim ingerenciju.

– Zato sam je postavio kao direktoricu polovice prometa – objašnjava jer taj dio ne zadire u sigurnost rada. Ipak, smijenjen je u svibnju 2009. godine.

Kalmeta ga je prije smjene, koja se dogodila na izvanrednoj skupštini i bez obrazloženja, pozvao i rekao mu da danas jesi, sutra nisi i da mu nema što objašnjavati.

– Ponudio mi je veleposlaničko mjesto negdje na njemačkom govornom području ili da budem direktor HŽ-a ili nešto drugo što me zanima. Odbio sam sve to i rekao da izvanredna skupština kojom me se smjenjuje nema smisla jer smo poslovali dobro. Rekao sam da odlazim na tržište rada otkuda sam i došao jer sam na čelo Zračne luke došao na temelju natječaja, nitko me nije postavio, kaže.

Svjedoči i Mihanović

Damir Mihanović, nekadašnji član uprave Croatia osiguranja, sjeo je nakon Matkovića na klupu za svjedoke zagrebačkog Županijskog suda u Zagrebu. Svoju priču prvi je put ispričao 2009. glavnom državnom odvjetniku Mladenu Bajiću.

Mihanović je bio na sastanku u Vladi u travvnju kada je, kaže, Sanader tražio da javna poduzeća pomognu vladi i stranci i da će direktore tih poduzeća koji su bili na sastanku, o svemu obavijestiti Mladen Barišić. Sanader na sastanku nije izričito spominjao Fimi mediju već se samo obratio Barišiću "kako se zove ona firma", na što mu je ovaj kazao "Fimi media".

Mihanović je odbio izravno se pogoditi s Fimi medijom i rekao da će Croatia osiguranje za svaki posao raspisati natječaj.

Barišić ga je pritiskao, pitao ga je li lijen i nesposoban, a Mihanović je ustrajao u tvrdnji da se izravnom pogodbom s Fimi medijom izlaže kaznenom progonu.

- Rekao sam da će nas šef policije sve hapsiti za četiri godine, a Barišić me optužio da ne vjerujem da će šef vladati sljedećih 20 godina, kazao je Mihanović.

Zbog problema s Barišićem obratio se premijeru Sanaderu no ovaj mu je rekao da nema vremena i uputio ga Mariju Zuboviću koji mu je kazao da učini po savjesti.

CO raspisala je četiri natječaja, no Fimi medija zbog toga što nije dala najbolju ponudu, nije dobila tri posla, osim jednog a vezano za zakup oglasa na HRT-u.

Odvjetnicu Sloković zanimalo je kako to da se svjedok danas sjetio tog sastanka sa Zubovićem i da je Sanadera vukao za rukav.

- Rekli ste mi da suzim iskaz pa me to iznerviralo i razmišljao sam što je još bitno reći pa sam se sjetio tog sastanka.

- To je bezočna laž. Ovo je škandal! kazala je Sanaderova odvjetnica.

Mihanović je nastavio i rekao da je Sloković prije dva mjeseca susreo i u restoranu Carpacio u kojem ga je pitala je li razmislio kako će svjedočiti.

Mihanovića se smatra zaslužnim za otkrivanje afere koja je na optuženičku klupu uz bivšeg premijera smjestila i prvu političku stranku HDZ i ostale aktere izvlačenja novca iz državnih firmi preko marketinške agencije. Okrivljeni su i M. Barišić, Ratko Maček, Branka Pavošević, Nevenka Jurak te njezina agencija. Krivnju su priznali svi osim Sanadera, Mačeka i HDZ-a.

>>Našli su najslabiju kariku: Ljubav Barišića i N. Jurak

Tijek suđenja pratite u nastavku

9.30 sati

Matković je od 2003. do 2009. bio glavni direktor Zračne luke Zagreb.

– U svom sastavu imali smo sektor marketinga – kazao je – a sektor je imao svog direktora. Ako je predmet rada, i ja sam sudjelovao u radu.

Poznajete li N. Jurak, pitala je tužiteljica Mostečak.

– Osobno ne, ali imao sam je prilike upoznati. Prvi put na jednom ručku u Baltazaru. Pozvao me tadašnji ministar Kalmeta. Nisam bio obaviješten tko će biti, ni o temi. Tada mi je predstavio N. Jurak i Barišića – kazao je.

Kad je došao na ručak bio je, kaže, prijateljski dočekan.

– Rekli su mi: "Ne boj se, nećemo te smijeniti".

– Tema je bila aktualna. Tadašnji državni tajnik za promet izrazio je želju da bude šef Zračne luke i ja sam bio na određeni način u prilici da na tu temu porazgovaram s ministrom pa mi je taj doček predstavljao olakšanje – nadovezuje se.

Koja je onda bila tema, pita tužiteljica.

– Pa tijekom ručka su Jurak i Barišić govorili da im je Zračna luka interesantna. Da postoji posao između Fimi medije i Lutrije i da su zainteresirani za oglasni prostor – kaže.

– Kako sam i inače s Lutrijom kontaktirao, objasnio sam im da oglasni prostori u Zračnoj luci postoje unutarnji i vanjski, a bili su već iznajmljeni vanjskoj firmi.

Krajem 2008. Jurak je došla u Zračnu luku da joj pokaže gdje se i kako može postaviti oglase te dogovorili da će poslove dalje voditi djelatnica marketinga.

Ona je napravila katalog s cijenom.

Je li došlo do poslovnog odnosa s Fimi medijom?

– Kad sam došao u USKOK, pokazali su mi ugovor. Dotad ga se nisam sjećao. Bio je to mali posao od nekoliko tisuća kuna, a to je bio rezultat tog sastanka – kaže.

Na pitanje je li nakon sastanka u Baltazaru komunicirao s Barišićem kazao je da jest, da ga je Barišić pozvao hitno u carinu na razgovor o kadrovskim promjenama.

– Bio je petak, moj zadnji dan prije godišnjeg pa sam otišao u carinu. Na tom sastanku Barišić mi je dao kuvertu sa životopisom jedne osobe, ne mogu reći je li rekao HDZ, ali je kazao da se oni svi slažu da se gospodična mora pogurati.

Mjesto direktora prometa trebala je dobiti, navodi.

– Na tom su mjestu najiskusniji ljudi, to je core biznis, a radi se o sigurnosti ljudi pa smo vodili računa da postavimo iskusne i kompetentne ljude.

Tražili su da gospodičnu koja je radila na check-inu postavimo na to mjesto za koje nije imala kvalifikacije i ja sam to odbio.

Rok je bio 24 sata da se Ivanu Akmadžić postavi na to mjesto. Kad je svjedok odbio, Barišić je rekao da je imenovanje naredio Sanader. Rekao mu je da se čuje s dotičnom. No ona uopće nije imala ni fiksni telefon. Kad je stupio u kontakt s njom, ona je rekla da ništa ne zna, da je njoj još prije osam dana rečeno da je direktorica prometa i što se on ima tome protiviti.

– Rekao sam joj da ona može postati nešto drugo samo ako ja to potpišem. Upozorio sam je da idem na godišnji i da mi napiše neke argumente zbog čega ona misli da može biti direktorica prometa.

Otišao je na godišnji, a za nekoliko dana nazvao ga je Barišić i prijetio mu da što on govori da mu HDZ ne može naređivati.

– Uopće HDZ nisam spominjao – kaže Matković dodajući da je po povratku s godišnjeg pozvao djelatnicu i pitao je je li pripremila što je tražio.

– Naravno da nije ništa pripremila – kazao je. Kontaktirao je i s Kalmetom koji mu je obećao zaštitu, ali mu se nije javljao.

10.00 sati

Matković je potom shvatio da nema mnogo manevarskog prostora i potražio je zamjensko mjesto za Akmadžić.

– Kad sam došao do Kalmete i pitao ga što da radim, rekao mi je: "Učinimo to". Onda sam shvatio da je Kalmeta podređen u odnosu na Barišića.

– Dao sam joj sobu i stavio je u poziciju čekanja, no bila je bahata. Tražila je telefon i auto. Dao sam joj mobitel, no ona je htjela 098, a ne 099 jer su 098 imali svi direktori. Tražila je i Passat jer su svi direktori vozili te aute. Morali smo uzeti rent a car....

Auto je nabavljen tek kad ga je nazvao Barišić koji se derao, pitao zna li on s kim ima posla...

– Tad se meni počelo ozbiljno prijetiti, da ja nisam svjestan da me se može smijeniti. Rekao sam mu neka me smijeni ako može, da je on direktor Carine, a ja Zračne luke i da ne vidim ingerenciju.

Zato sam je postavio kao direktoricu polovice prometa, objašnjava. Supervizor joj je ostao Miroslav Drljača jer na taj način se nije dovodila u pitanje sigurnost prometa.

Na kraju je smijenjen u svibnju 2009.

– Napominjem, kad sam bio izložen pritiscima vezan za novi putnički terminal, onda sam govorio da Zračna luka ima 30 mil. eura deponirano i da je jača nego se mislilo...

10.25 sati

Sastanak u Baltazaru bio je u veljači 2008. godine, a na dodatno pitanje da objasni s koje je pozicije Barišić postavljao zahtjeve, Matković je kazao kako se ništa posebno nije deklarirao, ali su njegov autoritet i pozicija izvirali iz činjenice da ga je predstavio Kalmeta te da se pozivao na premijera Sanadera.

Unakrsno ispitivanje predvodi Čedo Prodanović: Jeste li doznali zašto se Barišić zalagao za dotičnu?

– Postoje indicije da je njezin brat kroz svoje kontakte i odnose s nekim od zainteresiranih u ovoj priči to tražio – kaže. Brat je, kaže, radio s HEP-om, ali ne zna što konkretno.

U istrazi je pak kazao da njezin brat blisko surađuje s Despotom, Barišićevim zetom koji je bio šef uprave HEP-a. Kaže da je to istina.

Na pitanje Davorina Budina, odvjetnika HDZ-a, koja je bila uloga Kalmete, Matković kaže operativna jer se trebala sazvati skupština o njegovoj smjeni.

– Kalmeta mi je rekao da svakom dođe vrijeme, danas ja, sutra on. Da mi nema što objašnjavati. Ponudio mi je veleposlaničko mjesto negdje na njemačkom govornom području ili da budem direktor HŽ-a ili nešto drugo što me zanima. Odbio sam sve to i rekao da izvanredna skupština kojom me se smjenjuje nema smisla jer smo poslovali dobro. Rekao sam da odlazim na tržište rada otkuda sam i došao jer sam na čelo Zračne luke došao na temelju natječaja, nitko me nije postavio – kaže.

Smijenjen je bez obrazloženja pa nije imao osnove ni za žalbu.

10.40 sati

Svjedoči Damir Mihanović koji je od 2003. bio zaposlen u Croatia osiguranju, a od 2005. bio je član uprave CO-a.

– Do prve poslovne suradnje s Fimi medijom došlo je 2004. godine. Na zahtjev Mladena Barišića.

– Znao sam da Barišić ima utjecaj i tražio sam da pomogne da se u Saboru promijeni zakon kako CO više ne bi padao pod zakon o javnoj nabavi. Naime, ni jedno društvo za osiguranje nije potpadalo osim CO pod zakon o javnoj nabavi.

Tada mu je Barišić usput spomenuo Fimi mediju.

– Drugi put čuo sam za Fimi mediju na sastanku u Banskim dvorima kod Ive Sanadera. Bili smo u ovalnom uredu, a uz mene je bilo i 14 ili 15 direktora ili šefova uprave javnih poduzeća. Na sastanak je došao i Mladen Barišić te Ratko Maček. Sastanak nije trajao dugo. Počeo je kako Vlada može pomoći poduzećima....

Na drugom dijelu sastanka tadašnji premijer rekao je da je izborna godina i da želi da Vlada pomogne državnim poduzećima i da poduzeća pomognu Vladi i stranci te da će nam daljnje upute dati Barišić

Drugi sastanak bio je kod Barišića u carini, Mihanović je ušao nakon tadašnje šefice Hrv. lutrije. Predstavio je gđu Jurak i dao mi podsjetnicu i rekao da ćemo sve s njom riješiti. Da ona može pomoći CO.

– Rekao sam da nema pitanja, izašao sam iz ureda i pješice otišao do kompanije. Znao sam da se nalazimo u potencijalnom problemu. Zahtjev da se posao radi na taj način...O tome sam obavijestio Ljerku Šeparović iz uprave i šefa Hrvoja Vojkovića.

– Vojkoviću je bilo čudno, dogovorili smo se da zahtjevima ne smijemo udovoljiti i da odugovlačimo s cijelim procesom. Nakon nekoliko dana nazvao me Barišić i rekao da sam zadnji direktor koji Jurak nije primio na razgovor. Molio me prijateljski da je primim kako bi mogao obavijestiti šefa. Zvao sam je odmah sutradan. Ona je došla u CO u moj ured. Obavijestio sam je da nećemo ići u izravnu pogodbu, nego će se raspisati natječaj.

Pauza je do podne.

12.00 sati

Nastavlja svjedočiti Damir Mihanović.

Tko je bio Mladen Barišić, pitala je Mostečak

- Glavni rizničar stranke, a znalo se da ima veliki utjecaj. Ja sam isto bio član HDZ-a i znalo se da je dobar kanal ako nešto želimo poručiti premijeru. Kada je tadašnja uprava tražila od mene da koristeći svoja stranačka poznanstva za promjenu zakona, došli smo do odluke da je za to najbolja osoba Barišić, kaže svjedok.

Što se tiče sastanka u vladi 2007. godine, kaže da su svi sudionici bili članovi HDZ-a.

Sjećate li se je li bio tko iz Fonda za zaštitu okoliša, nastavlja tužiteljica.

- Vinko Mladineo.

Tužiteljicu je zanimalo je li s Barišićem pokušao razjasniti, na sastanku u Carini, što mu je bilo sporno oko njegova traženja.

Barišić ga je nazvao, kaže, nakon sastanka s N. Jurak i kazao:

- Jesi li nesposoban ili s lijen obaviti to kako treba, rekao mi je i tada sam znao da mogu imati problema. Zvao sam ostale šefove, najprije Marija Lovrinčevića da vidimo kako se zaštiti od kaznenog djela. Zvao sam i Protegu, a kasnije i Darka Beuka koji mi se žalio na političke pritiske. Onda sam smatrao da je najbolje doći izravbno do premijera. Uhvatio sam ga na stepenicama na Trgu žrtava fašizma. Rekao sam mu da imam problem s Barišićem, no on je rekao da nema vremena i da se obratim Mariju Zuboviću. Na sastanku sa Zubovićem bio je i Barišić. Rekao sam mu da će nas šef policije hapsiti za četiri godine na što je Barišić počeo govoriti da što ja mislim da premijer neće vladati 20 godina, da sam ja protiv vlade. Barišić je zatim izišao, a Zubović mi je rekao da napravim po savjesti. Nakon toga objavili smo četiri natječaja, no Fimi medija je dobil samo jedan posao koji je obavila profesionalno.

12.20 sati

Unakrsno ispitivanje Jadranke Sloković: Jeste li samostalno išli u USKOK ili su vas zvali?

- Zvali su me.

Na pitanje da li se s Bajićem privatno viđa, kaže ne. Iskaz je davao u tri navrata.

Otkud onda USKOK-u saznanja da imate dodatne informacije zbog čega su vas zvali još dva puta?

- To bi trebalo pitati USKOK.

Sloković je zanimalo zašto nije spominjao da je kontaktirao Sanadera.

Odvjetnice, dobro znate da je meni netko iz vašeg tima savjetovao da suzim iskaz.

- Ovo je notorna laž, tvrdi Sloković.

Sutkinja pita zašto zaista nije o tome iskazivao.

- Smatrao sam da je bitno da danas sve kažem, odgovaram.

U USKOK-u sam dao glavne činjenice koje su bile osnova za pokretanje istrage. U tom trenutku istražitelji su bili skoncentrirani na pitanja o sastanku u Banskim dvorima.

Zašto niste ranije spominjali da ste od Barišića tražili da urgira pri mijenjanju zakona, pita Sloković.

- Pa nazvao me jedan novinar i shvatio sam da ništa sporno nije bilo u tome.

Sutkinja Čalić: Znači, htjeli ste preduhitrit dok to ne izađe u novinama

- Novinar me zvao prije mjesec dana, ja sam shvatio da to Barišić želi pogurati, ako je izašlo, izašlo je, kaže.

Kaže kako je nakon sastanka u restoranu Carpacio shvatio da je bitno kazati da je vukao Sanadera za rukav na stepenicama i o sastanku sa Zubovićem.

Ovo je škandal, vi gdine. Mihanoviću tako bezočno lažete. Mogu li Vas podsjetiti da smo se sreli i na Cvjetnom trgu.

- Kakav Carpacio, kakav Cvjetni trg, pita Sloković.

- Sloković sam se obratio kad je barišić prijetio da će me tužiti za klevetu. Ona je najbolja odvjetnica.

Što je bilo u Carpaciu? pita sutkinja

- Na Cvjetnom smo se sreli pa me pitala na koji način mogu svjedočit, mogu li suženo pa sam se iziriitirao i proširio iskaz, kaže. Pomislio sam je li nešto bitno na sudsko vijeće pa sam spomenuo sastanak sa Zubovićem. Kasnije smo se sreli u restoranu Carpacio, sjedili smo za susjednim stolom.

- Rekla je uskoro se vidimo u sudnici, ne u tako lijepom ambijentu. Jeste li razmislili, tvrdi Mihanović i dodaje da je i Prodanović došao u restoran no s njim se samo upoznao i rukovao, nisu razgovarali.

Na inzistiranje J. Sloković Mihanović kaže kako su se sreli slučajno.Na Cvjetnom u proljeće, a u restoranu prije dva mjeseca.

Mihanović je na Cvjetnom bio u društvu supruge i kćerkice, a na ručku je bio s glasnogovornicom jednog političara. Sloković je, tvrdi, na Cvjetnom bila s prijateljicom koju on ne poznaje, a u Carpaciu je bila s Prodanovićem, s tim da je ona prva stigla.

12.43 sati

Rekli ste da je Barišić rekao on mora šefu podnijeti izvješće, a u iskazu od 30. lipnja 2010. godine ste rekli da vam je Barišić rekao da on mora podnijeti neka izvješća, ali da nije ništa konkretno rekao, pita Sloković. Što je zapravo točno?

- Nije bilo konkretno je li to pismeno ili usmeno izvješće, ali svi smo znali tko je šef.

Sutkinja: Ali u iskazu niste spominjali šefa

- Barišić je premijera uvijek zvao šefom.

Sutkinja nije zadovoljna, zašto ste rekli drugo u iskazu?

- Što se tiče šefa i tada sam mislio, ako ste do kraja pročitali, smatrao sam da odmah treba zvati Jurakicu, pa ne bih to učinio da je Barišić bio samo šef carine.

12.49 sati

Svi razgovori s Barišićem bili su mješavina savjeta i upozorenja, kombinacija moći i prijateljstva, kaže Mihanović.

Rekli ste da premijer na sastanku u vladi nije znao ime firme, nastavlja Sloković.

- Tako je, rekao je pogrešno ime.

Danas ste kazali da je pitao Barišića ime firme, a sad ću vam ja kazati što ste rekli u istrazi, odnosno da je pitao Barišića, je li to tvrtka Fima što je on potvrdio.

Vi ste mislili da je to Fima iz Varaždina i da ste mislili da se ide na stvaranje holdinga.

- Da je. Ali Barišić je ispod brade kimnuo pa rekao Fimi medija, a Sanader je ponovio Fima.

Sloković dalje predočava današnji iskaz, to je treća verzija, tvrdi odvjetnica

- Nema tri verzije, istina je samo jedna, kaže Mihanović.

Je li premijer nešto spominjao ili nije, pita sutkinja.

- Za razliku od Vas, ja sam bio na tom sastanku i pažljivo slušao. Premijer je pitao Barišića, on je rekao Fimi medija, a Sanader je ponovio Fima.

- Zašto ste onda mislili da je Sanader mislio na Fimu, a ne Fimi mediji, dalje će odvjetnica I. Sanadera.

- Zato što je Fimi medija u to vrijeme bila nebitna firma, nije mi uopće palo na pamet da bi se s njom išlo raditi, kaže svjedok.

- Kako ste dobili posao u CO, pita Sloković?

- Imenovan sam u vrijeme Vlade Ive Sanadera, na preporuku vlade. Radio sam kao manager i nisam mu se obratio za to imenovanje. Mario Zubović mi je rekao da će me Sanader zvati na sastanak zbog mogućnosti da me vlada imenuje u uravu CO.

Njegova obitelj, bila je, naime, u prijateljskim odnosima sa Sanaderom.

13.10 sati

Sloković pita zašto ranije nije spomenuo da se razgovaralo i o tome kako vlada može pomoći javnim poduzećima. Svjedok kaže da je odgovarao na ona pitanja koja su mu postavljali istražitelji.

- Ne znam koja su pitanja postavljali, ali na sva sam im strpljivo odgovorio.

Vezano za Ratka Mačeka, rekli ste danas da ste sigurni da je bio na sastanku.

- Ratko je bio na početku sastanka pa je otišao, na kraju smo se rukovali.

- A je li govorio o Z1?

- Bez ikakvog imperativa. Uostalom, mene do danas nitko nije pitao ništa o Ratku Mačeku niti koja je bila njegova uloga na sastanku. Siguran sam da je bio, ali nisam siguran koliko dugo, kazao je Mihanović.

13.50 sati

Sanadera je zanimalo Mihanovićevo gostovanje u Dnevniku HRT-a.

- Da, bile su anonimne telefonske prijetnje mojoj obitelji i zato sam išao na televiziju, a iz vlade je bilo nakon Nedjeljom u 2 kada me nazvao Vojković i rekao da mi J. Kosor poručuje da se suzdržim od izjava jer će se ona pozabavit sa mnom. Dodao je kako su prijetnje stigle nakon intervjua koji je dao Obzoru Večernjeg lista.

Dali ste različite iskaze, zašto, pitao je Sanader no sutkinja nije dozvolila jer je to tvrdnja.

Sud će u konačnici donijeti sud jesu li iskazi različiti, pojasnila je sutkinja.

- Ja imam pravo postaviti pitanje, zaključno neka kaže....pokušao je Sanader.

Je li vam netko prijetio prije današnjeg iskaza, pitao je Sanader.

- Ne, nitko mi nije prijetio niti mi govorio kako da svjedočim.

Suđenje je time za danas završeno, a Sanader se vraća u Remetinec.